Eingabe an den Strategen
edition published: 2023-10-06
availability: CC BY-NC-SA (https://creativecommons.org/licenses/by-nc-sa/4.0/)

17455 AD69-79 Oxyrhynchus SB4,7339

Τιβερίωι Κλαυδίωι Ἡρώδηι στρατηγῶι παρὰ Θέωνος καὶ Ἀριστάνδρου πρεσβυτέρου καὶ Ἀριστάνδρου νεωτέρου τῶν τριῶν Ἀριστάνδρου τῶν ἀπʼ Ὀξυρύγχων πόλεως. Λεωνίδης Πτολεμαίου Ἀλθαιεύς, ὅς ἐστι νῦν ἐπʼ Ἀλεξανδρείας, ἔχων πατρῴαν ἡμῶν ὑποθήκην περὶ κώμην Σενέπτα τῆς μέσης τοπαρχίας ἐκ τοῦ Δάμονος κλήρου ἀρούρας τεσσαράκοντα ἓξ ἀκολούθως τῷ γραφέντι ὑπʼ αὐτοῦ εἰς τὸν πατέρα ἡμῶν Ἀρίστανδρον περὶ ταύτης χειρογράφωι τῷ καὶ μεσιτευθέντι παρὰ Σαραπίωνι Φιλίσκου καὶ καρπισάμενος ταύτην ἐφʼ ἱκανὸν χρόνον, ὡς μὴ μόνον αὐτὸν ἐξ ὧν ἀπηνέγκαντο γενημάτων πεπληρῶσθαι παντὶ τῷ ὀφειληθέντι ὑπὸ τοῦ πατρός, ἀλλὰ καὶ ἔτι οὐκ ὀλίγα προσοφείλειν ἡμῖν [...]θη ἐπʼ ἐκστροφῇ [...] [...][...] ἀλλὰ καὶ [...] ἐτόλμησεν παρὰ τὸ καθῆκον ἄνευ τῆς γνώμης[^a1] ἡμῶν ἐξαλλοτριῶσαι ἐν Ἀλεξανδρείᾳ τὴν ὑποθήκην Φιλοστράτῳ Ζωίλου, ᾧ καὶ εὐαγῶς μεταλαβόντος διαστολικὸν μετέδομεν διὰ σοῦ περὶ τοῦ μὴ δεόντως ἠγορακέναι. πρὸς δὲ τούτοις ὁ αὐτὸς Λεονίδης ἐγλαθόμενος τῆς ἐξακολουθούσης αὐτῷ εὐθύνης ἐπορίσατο ἐκ τοῦ καταλογείου ὑπόμνημα πρὸς τὸν ἐνθάδε ξενικῶν πράκτορα ὡς ὀφειλομένων αὐτῶι ἑτέρων ὑπὸ τοῦ πατρὸς ἡμῶν, το ἐναντίον μᾶλλον προσοφείλων ἡμῖν ὡς πρόκειται, καὶ μετέδωκεν ἡμῖν τούτου ἀντίγραφον διὰ τοῦ υἱοῦ αὐτοῦ Ἀπίωνος τῆι τεσσαρασκαιδεκάτῃ τοῦ ἐνεστῶτος μηνὸς Ἐπείφ. ὅθεν ἀναγκαίως προερχόμενοι ἀξιοῦμεν τὸ μὲν ὑπόμνημα ἔχειν ἐν καταχωρισμῷ, μεταδοθῆναι δὲ αὐτοῦ ἀντίγραφον διʼ ὑπηρέτου τῷ τε Ἀπίωνι εἰς τὸν τοῦ πατρὸς Λεονίδου λόγον καὶ τῶι ξενικῶν πράκτορι, ἵνʼ ὁ μὲν Ἀπίων εἰδῇ πάντα τὰ ὑπὸ τοῦ πατρὸς Λεονίδου ἐπὶ τῇ ἡμῶν ἀδικίᾳ πραχθέντα ἄκυρα ὄντα καὶ μένοντα ἡμῖν πρὸς τὸν Λεονίδην τὸν περὶ τούτων ὧν ἔχομεν πρὸς αὐτὸν λόγον, ὁ δὲ ξενικῶν πράκτωρ μηδὲν καθʼ ἡμῶν οἰκονομήσῃ ἀπὸ τοῦ προκειμένου ὑπομνήματος μέχρι κρίσεως. τῶν γὰρ ὑπόντων ἡμῖν δικαίων πάντων ἀντεχόμεθα καὶ ἀνθεξόμεθα. Θέων Ὀννώφριος ὑπηρέτης μεταδέδωκα τοῦ προκειμένου ὑπομνήματος ἀντίγραφον τῷ ξενικῶν πράκτορι [...] καὶ τῶι Ἀπίωνι ἐνωπίωι. ἔτους [...] Αὐτοκράτορος Καίσαρος Οὐεσπασιανοῦ [...], μηνὸς Ἐπεὶφ ιδ.

[^a1: ἄνευ τῆς γνώμης | [...][...]]